**VYHLÁSENIE PREDKLADATEĽA**

Návrh nariadenia vlády Slovenskej republiky, ktorým sa vyhlasuje chránený areál Pramenná oblasť Rimavy sa predkladá s rozporom s Asociáciou zamestnávateľských zväzov a združení Slovenskej republiky (ďalej len „AZZZ SR“).

**AZZZ SR** uvádza, že vzhľadom na to, že celé teraz navrhované územie CHA Pramenná oblasť Rimavy bolo pri návrhu vyhlasovania Národného parku Muránska planina (ďalej len „NP Muránska planina“) vyňaté z pôvodného NP, je paradoxné, že naďalej v tomto CHA na celom území ostáva 3. stupeň ochrany prírody. AZZZ SR zároveň upozorňuje, že v Projekte ochrany CHA Pramenná oblasť Rimavy sa uvádzajú druhy (napr. tetrov holniaka či hlucháň hôrny), ktoré určite na trávnatých porastoch – poľnohospodárskej pôde nemajú stále stanovište a doterajší spôsob obhospodarovania im vyhovoval. AZZZ SR navrhuje, aby bol stupeň ochrany v CHA POR na poľnohospodárskych pozemkoch znížený na druhý stupeň, pričom doterajším spôsobom obhospodarovania nedôjde k zníženiu hodnoty územia z pohľadu ochrany prírody (aby sa nezvyšovala administratívna záťaž vlastníkov pozemkov pri povoľovaní činností na území, na ktorom platí 3. stupeň ochrany prírody).

**Ministerstvo životného prostredia SR:** Na prerokovaní návrhu zonácie NP Muránska planina a vymedzenia hraníc NP a ochranného pásma (15. -17.02.2022 a 23. – 24.02.2022), bola prezentovaná úprava hraníc NP tak, že určité časti budú z NP vyčlenené a vyhlásené ako 4 samostatné chránené územia. Súčasne účinnosť nariadenia vlády č. 278/2022 Z. z., ktorým sa vyhlasuje Národný park Muránska planina, jeho zóny a ochranné pásmo (účinné od 1.10.2022) nemala za následok zníženie stupňa ochrany, nakoľko celé predmetné územie sa nachádza v SKUEV0225 Muránska planina, na ktorom platí 3. stupeň ochrany. Navrhuje sa zachovať súčasný 3. stupeň ochrany podľa § 14 zákona č. 543/2002 Z. z. o ochrane prírody a krajiny v znení neskorších predpisov.

Uvedené druhy sú predmetom ochrany chráneného vtáčieho územia (CHVÚ) SKCHVU017 Muránska planina – Stolica, ktorého predmetom sú druhy ako tetrov hoľniak a hlucháň hôrny. Nakoľko sa CHVÚ prekrýva s navrhovaným CHA Pramenná oblasť Rimavy a v tomto navrhovanom CHA sú predmetom ochrany lesné porasty, tak sa nevylučuje aj výskyt spomenutých druhov.

Na rozporovom konaní na odbornej úrovni, ktoré sa konalo 18. 01. 2023, zástupca AZZZ SR apeloval na problémy s obhospodarovaním pozemkov v 3. stupni ochrany.

Na rozporovom konaní na úrovni štatutárov, ktoré sa konalo 07.02.2023, zástupca AZZZ SR opakovane apeloval na problémy s obhospodarovaním pozemkov v 3. stupni ochrany. Po rozporovom konaní rozpor aj napriek vysvetleniu pretrváva.